Europos Parlamento ir Tarybos reglamentas (EB) Nr. 2700/2000
2000 m. lapkričio 16 d.
iš dalies keičiantis Tarybos reglamentą (EEB) Nr. 2913/92, nustatantį Bendrijos muitinės kodeksą
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 26, 95 ir 133 straipsnius,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
veikdami Sutarties 251 straipsnyje nustatyta tvarka [3],
kadangi:
(1) 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [4], 253 straipsnio 4 dalyje yra nustatyta, kad iki 1998 m. sausio 1 d. Taryba, remdamasi Komisijos ataskaita ir kartu su ja pateiktais pasiūlymais, turi peržiūrėti Kodeksą, kad galėtų atlikti tokias adaptacijas, kurių gali prireikti visų pirma atsižvelgiant į pasiekimus vidaus rinkos srityje.
(2) Kiekvienas Kodekso peržiūrėjimas, nenustatantis jokių tarptautinės prekybos kliūčių, turi būti vertinamas kaip galimybė taikyti priemones ir tvarką, užkertančias kelią sukčiavimui, nes sukčiavimo prevencija, kaip pabrėžiama 1998 m. gegužės 19 d. Tarybos išvadose, yra vienas geriausių būdų išsaugoti mokesčių mokėtojų pinigus.
(3) Reikėtų atsižvelgti į 1996 m. spalio 25 d. Tarybos rezoliuciją dėl Bendrijos muitinės taisyklių ir tvarkos supaprastinimo bei racionalizavimo [5].
(4) Sprendimas dėl įvairių institucijų galių, susijusių su valiutų kursų nustatymu po euro įvedimo, dar nepriimtas.
(5) Reikėtų numatyti galimybę pateikti muitinės deklaracijas automatinio duomenų apdorojimo techninėmis priemonėmis, nepateikiant lydimųjų dokumentų.
(6) Norint palengvinti pasinaudojimą laikinojo įvežimo perdirbti, perdirbimo muitinei prižiūrint ir laikino importo tvarka, reikėtų lankstesnių taisyklių.
(7) Vadovaujantis komiteto nustatyta tvarka, tikslinga priimti nuostatą dėl papildomų atvejų, kada laikinojo išvežimo perdirbti priemonėms taikomi mokesčiai būtų nustatomi pagal perdirbimo operacijų kainą.
(8) Kai kuriose laisvosiose zonose galima būtų leisti muitinio sandėliavimo procedūrai priklausančius formalumus ir muitinius patikrinimus atlikti muitinėms pagal tą pačią procedūrą.
(9) Tam tikromis aplinkybėmis taip pat turėtų būti sudaryta galimybė pasinaudoti palankiu muitų tarifų režimu, taikomu dėl prekių pobūdžio arba galutinio jų panaudojimo, ir įvairių mokesčių lengvatomis pagal laikinojo išvežimo perdirbti tvarką, jeigu muitinės skola atsiranda dėl kitų su prekių išleidimu į laisvą apyvartą nesusijusių priežasčių.
(10) Su muitinės skolos atsiradimo vieta susijusios nuostatos turėtų apimti ypatingiems atvejams, kai skolos suma yra mažesnė nei nustatyta riba, taikomas specialias taisykles.
(11) Atvejais, kai taikomi preferenciniai susitarimai, būtina apibrėžti klaidos, kurią padaro muitinės, ir mokestį mokėti privalančio asmens sąžiningumo sąvokas. Asmuo, privalantis sumokėti mokestį, neturėtų būti laikomas atsakingu už netinkamai veikiančią sistemą, trečiosios šalies institucijoms padarius klaidą. Vis dėlto minėtų institucijų netinkamai išduotas pažymėjimas neturėtų būti laikomas klaida, jeigu jis išduotas pagal prašymą, kuriame pateikta klaidinga informacija. Eksportuotojo prašyme nurodyta klaidinga informacija turi būti įvertinta pagal visus prašyme pateiktus faktinius duomenis. Apmokestinamas asmuo gali įrodyti esąs sąžiningas, jeigu jis gali paaiškinti, kad dėjo reikiamas pastangas, išskyrus tuos atvejus, kai Europos Bendrijų oficialiajame leidinyje išspausdinamas pranešimas, kuriame nurodoma, kad yra pagrindas tuo abejoti.
(12) Bendrijos finansiniai interesai ir apmokestinamo asmens teisės turėtų būti apsaugoti nuo nepagrįstai užsitęsusio teismo proceso.
(13) Jeigu prekėms nebetaikoma muitinės priežiūra, reikėtų priimti nuostatą dėl įsipareigojimo sumokėti muitinės skolą sustabdymo, esant daugiau kaip vienam skolininkui, kad muitinės galėtų inicijuoti skolos išieškojimo procedūrą vienam konkrečiam skolininkui, teikdamos jam pirmenybę kitų skolininkų atžvilgiu.
(14) Būtinos Reglamento (EEB) Nr. 2913/92 įgyvendinimo priemonės turėtų būti patvirtintos laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką [6].
(15) Dėl to Reglamentą (EEB) Nr. 2913/92 reikia atitinkamai pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2913/92 keičiamas taip:
1. 4 straipsnio 24 punktas pakeičiamas taip:
"24. Komiteto procedūra - 247 ir 247a straipsniuose arba 248 ir 248a straipsniuose nustatyta procedūra."
2. 35 straipsnio pirmoji pastraipa pakeičiama taip:
"Jeigu veiksniai, naudojami prekių muitinei vertei nustatyti, išreikšti ne valstybės narės, kurioje atliekamas įvertinimas, valiuta, taikomas nustatyta tvarka kompetentingų institucijų paskelbtas atitinkamos valiutos kursas."
3. 77 straipsnio tekstas tampa 1 dalimi ir pridedama tokia dalis:
"2. Jeigu muitinės deklaracija pateikiama naudojantis duomenų apdorojimo techninėmis priemonėmis, muitinės gali leisti nepateikti kartu su deklaracija lydimųjų dokumentų, minimų 62 straipsnio 2 dalyje. Šiuo atveju minėti dokumentai lieka muitinėje, kuri juos saugo."
4. 115 straipsnio 4 dalis pakeičiama taip:
"4. Taikant Komiteto procedūrą gali būti patvirtintos priemonės, draudžiančios, nustatančios tam tikras sąlygas arba palengvinančios 1 dalies taikymą."
5. 117 straipsnio c punktas papildomas tokiu sakiniu:"Atvejai, kuriais ekonominės sąlygos laikomos įvykdytos, gali būti nustatomi taikant Komiteto procedūrą."
6. 124 straipsnis pakeičiamas taip:
"124 straipsnis
1. Drobeko sistema gali būti taikoma visoms prekėms. Vis dėlto ji netaikoma prekėms, kurioms tuo metu, kai priimta deklaracija jų išleidimui į laisvą apyvartą įforminti:
- taikomi kiekybiniai importo apribojimai,
- importo prekėms taikoma tarifų priemonė pagal kvotas,
- kartu su importo prekėmis turi būti pateikta importo arba eksporto licencija arba sertifikatas, išduotas pagal bendrąją žemės ūkio politiką, arba
- kompensaciniams produktams yra nustatyta grąžinamoji eksporto išmoka arba mokestis.
2. Be to, pagal drobeko sistemą importo muitai nekompensuojami, jeigu priimant eksporto deklaraciją dėl kompensacinių produktų tokiems produktams reikia pateikti importo arba eksporto licenciją ar sertifikatą pagal bendrąją žemės ūkio politiką, arba kai jiems yra taikoma grąžinamoji eksporto išmoka arba mokestis.
3. Nukrypti nuo 1 ir 2 dalių leidžiančios nuostatos gali būti nustatytos laikantis Komiteto procedūros."
7. 131 straipsnis pakeičiamas taip:
"131 straipsnis
Atvejai, kai gali būti taikoma muitinės prižiūrimo perdirbimo procedūra, ir specialios jos taikymo sąlygos gali būti nustatytos taikant Komiteto procedūrą."
8. 133 straipsnio e punktas papildomas tokiu sakiniu:"Atvejai, kuriais ekonominės sąlygos laikomos įvykdytos, gali būti nustatomi taikant Komiteto procedūrą."
9. 142 straipsnis pakeičiamas taip:
"142 straipsnis
1. Laikinojo įvežimo procedūra, kurią atliekant prekės iš dalies neapmokestinamos importo muitais, taikoma prekėms, kurioms netaikomos 141 straipsnyje nustatyta tvarka priimtos nuostatos arba kurioms tokios nuostatos taikomos, tačiau jos neatitinka visų nuostatose išdėstytų sąlygų dėl laikinojo įvežimo procedūros taikymo visai neapmokestinant jų importo muitais.
2. Prekių, kurioms negali būti taikoma laikinojo įvežimo procedūra, atliekama iš dalies jų neapmokestinant importo muitais, sąrašas sudaromas ir tokios procedūros taikymo sąlygos nustatomos taikant Komiteto procedūrą."
10. 153 straipsnis papildomas šia pastraipa:
"Nukrypstant nuo 151 straipsnio, Komiteto procedūra gali būti taikoma nustatyti atvejus ir konkrečias sąlygas, kuriems esant prekės gali būti išleistos į laisvą apyvartą pagal laikinojo išvežimo perdirbti tvarką, kai perdirbimo operacijos kaina yra pagrindas įvertinti Europos Bendrijų muitų tarifo taikymą."
11. 167 straipsnio 3 dalis pakeičiama taip:
"3. Gali būti įtraukiamos laisvosios zonos, išskyrus pagal 168a straipsnį nustatytas zonas. Minėtos valstybės narės nustato kiekvienos laisvosios zonos ir kiekvieno laisvojo sandėlio įvažiavimo ir išvažiavimo vietas."
12. 168 straipsnio 1 dalis pakeičiama taip:
"1. Laisvųjų ekonominių zonų ribos ir įvažiavimo bei išvažiavimo vietos nustatomos 168a straipsnyje nustatyta tvarka, o laisvojo sandėlio ribas ir įvažiavimo ir išvažiavimo vietas prižiūri muitinė."
13. Tarp 168 straipsnio ir B antraštinės dalies (
"Prekių įvežimas į laisvąsias zonas arba padėjimas į laisvuosius sandėlius"
) įterpiamas toks straipsnis:
"168a straipsnis
1. Muitinė gali nustatyti laisvąsias zonas, kuriose atliekami muitiniai patikrinimai ir formalumai, o nuostatos dėl muitinės skolos taikomos pagal muitinio sandėliavimo tvarkos reikalavimus.
170, 176, 180 straipsniai netaikomi tokiu būdu nustatytoms laisvosioms zonoms.
2. 37, 38 ir 205 straipsniuose pateikiamos nuorodos į laisvąsias zonas netaikomos 1 dalyje nurodytoms laisvosioms zonoms."
14. 212a straipsnis pakeičiamas taip:
"212a straipsnis
Jeigu muitinės teisės aktai numato palankų muitų tarifo režimą tam tikros rūšies prekėms arba dėl jų galutinio vartojimo, jas neapmokestinti arba pagal 21, 82, 145 arba 184-187 straipsnius visiškai ar iš dalies atleisti nuo importo arba eksporto muitų, toks palankus muitų tarifo režimas, neapmokestinimas arba atleidimas taip pat taikomas tais atvejais, kai muitinės skola atsiranda pagal 202-205, 210 arba 211 straipsnius, jeigu atitinkamas asmuo nesielgė nesąžiningai arba akivaizdžiai aplaidžiai ir jeigu toks asmuo pateikia įrodymą, kad buvo įvykdytos kitos palankiam režimui, neapmokestinimui arba atleidimui nuo muito sąlygos."
15. 215 straipsnis papildomas tokia dalimi:
"4. Jeigu muitinė nustato, kad pagal 202 straipsnį muitinės skola atsirado kitoje valstybėje narėje ir tokios skolos suma yra mažesnė nei 5000 eurų, minėta skola laikoma atsiradusia ją nustačiusioje valstybėje narėje."
16. 220 straipsnio 2 dalies b punktas pakeičiamas taip:
"b) teisiškai privaloma sumokėti muito suma nebuvo įtraukta į apskaitą dėl muitinės padarytos klaidos, kurios, yra pagrindo manyti, asmuo, privalėjęs sumokėti tokią pinigų sumą, negalėjo nustatyti, veikdamas sąžiningai ir laikydamasis visų galiojančių teisės aktų nuostatų, susijusių su muitinės deklaracijos pateikimu.
Jeigu prekių lengvatinis statusas nustatomas pagal administracinio bendradarbiavimo sistemą dalyvaujant trečiosios šalies institucijoms, kurios išduoda netinkamą sertifikatą, toks išdavimas yra klaida, kurios nebuvo galima nustatyti pagal 1 dalį.
Vis dėlto netinkamo sertifikato išdavimas nėra klaida, jeigu sertifikatas buvo išduotas pagal neteisingai eksportuotojo pateiktus faktus, išskyrus tuos atvejus, kai visų pirma yra aišku, kad sertifikatą išdavusios institucijos žinojo arba turėjo žinoti, kad prekės neatitiko reikalavimų, pagal kuriuos taikomas preferencinis režimas.
Apmokestinamas asmuo gali įrodyti, jog buvo sąžiningas, jeigu yra akivaizdu, jog vykdydamas atitinkamas operacijas jis dėjo visas pastangas, kad įvykdytų visas preferencinio režimo taikymo sąlygas.
Vis dėlto apmokestinamas asmuo negali įrodyti, jog buvo sąžiningas, tuo atveju, kai Europos Komisija Europos Bendrijų oficialiajame leidinyje paskelbia pranešimą, kuriame teigiama, kad yra abejonių dėl tinkamo preferencinių susitarimų taikymo jas gaunančioje šalyje."
17. 221 straipsnio 3 dalis pakeičiama tokiomis dalimis:
"3. Pranešimas skolininkui nebegali būti pateikiamas pasibaigus trejų metų laikotarpiui nuo skolos muitinei atsiradimo dienos. Šis laikotarpis sustabdomas nuo 243 straipsnyje nustatyto skundo pateikimo dienos per visą laikotarpį, kol jis nagrinėjamas teisme.
4. Jeigu priežastis, dėl kurios atsirado muitinės skola, buvo veiksmas, dėl kurio galėjo būti iškelta baudžiamoji byla, pranešimas apie skolos sumą skolininkui gali būti pateikiamas ir pasibaigus 3 dalyje nurodytam trejų metų laikotarpiui, laikantis galiojančių nuostatų."
18. 222 straipsnio 2 dalis pakeičiama taip:
"2. Skolininko prievolės sumokėti muitą sustabdymo atvejai ir sąlygos nustatomi taikant Komiteto procedūrą:
- jeigu pagal 236, 238 arba 239 straipsnį atsisakoma išieškoti muitą, arba
- jeigu prekės sulaikomos ketinant vėliau jas konfiskuoti pagal 233 straipsnio c punkto antrą įtrauką arba d punktą, arba
- jeigu muitinės skola atsirado pagal 203 straipsnį ir kai yra daugiau kaip vienas skolininkas."
19. 247, 248 ir 249 straipsniai pakeičiami taip:
"247 straipsnis
Šiam reglamentui įgyvendinti būtinos priemonės, įskaitant 184 straipsnyje nurodyto reglamento įgyvendinimą, išskyrus VIII antraštinę dalį, ir atsižvelgiant į Reglamento (EEB) Nr. 2658/87 [7] 9 ir 10 straipsnius bei į šio reglamento 248 straipsnį, laikantis Bendrijos prisiimtų tarptautinių įsipareigojimų patvirtinamos 247a straipsnio 2 dalyje nustatyta tvarka.
247a straipsnis
1. Komisijai padeda Muitinės kodekso komitetas (toliau - Komitetas).
2. Jeigu yra daroma nuoroda į šią dalį, Sprendimo 1999/468/EB 5 ir 7 straipsniai taikomi pagal minėto sprendimo 8 straipsnio nuostatas.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas priima savo darbo tvarkos taisykles.
248 straipsnis
Priemonės, kurios būtinos 11, 12 ir 21 straipsniams įgyvendinti, patvirtinamos 248a straipsnio 2 dalyje nustatyta tvarka.
248a straipsnis
1. Komisijai padeda Muitinės kodekso komitetas (toliau - Komitetas).
3. Jeigu yra daroma nuoroda į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai.
4. Komitetas priima savo darbo tvarkos taisykles.
249 straipsnis
Komitetas gali nagrinėti bet kurį su muitų teisės aktais susijusį klausimą, kurį savo iniciatyva arba valstybės narės atstovo prašymu iškelia Komiteto pirmininkas."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 16 d.